Neuvoston lausunto,

annettu 22 päivänä tammikuuta 2002,

Luxemburgin tarkistetusta vakausohjelmasta vuosiksi 2000-2004

(2002/C 33/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ANTAA SEURAAVAN LAUSUNNON:

Neuvosto tarkasteli 22 päivänä tammikuuta 2002 Luxemburgin vakausohjelman vuoden 2001 tarkistusta, joka kattaa vuodet 2001-2004.

Neuvosto toteaa, että julkisen talouden vakaa hoito on edelleen johtavana periaatteena vuonna 2001 tarkistetussa vakausohjelmassa; tarkistetun ohjelman julkista taloutta koskeva strategia perustuu julkisyhteisöjen säilymiseen nettolainanantajana, valtion tasapainoiseen rahoitusasemaan ja siihen, että tavanomaisten menojen kasvu on vähäisempää kuin kokonaistalousarvion kasvu.

Kokonaistuotanto kasvoi vuonna 2000 erityisen voimakkaasti, 8,5 prosenttia, mikä johtui dynaamisesta kotimaisesta kysynnästä ja vahvasta viennistä. Vuonna 2001 talouskasvu pysyi Luxemburgissa suhteellisen vahvana, noin 4 prosentissa, vaikka ulkoiset tekijät aiheuttivatkin talouskasvun yleistä hidastumista. Vuonna 2002 BKT:n reaalikasvun ennustetaan jälleen kiihtyvän ja pysyvän sitten vahvana ohjelmakauden kahtena seuraavana vuotena.

Neuvosto toteaa, että vuonna 2000 julkisen talouden ylijäämä oli 6,2 prosenttia suhteessa BKT:hen, selvästi suurempi kuin vuonna 2000 tarkistetussa vakausohjelmassa ennustettiin. Tämä johtui runsaista verotuloista, joiden kasvu oli selvästi suurempi kuin huomattavat menojen lisäykset. Toimeliaisuuden vähenemisen ja verouudistusten vaikutuksen odotetaan vuonna 2001 pienentävän julkisen talouden ylijäämää. Kaiken kaikkiaan ohjelmakaudeksi ennustettu julkisen talouden ylijäämä on hieman suurempi kuin vuonna 2000 tehdyssä tarkistuksessa, mikä johtuu lähtökohtien ja kasvunäkymien paranemisesta vuodesta 2003 eteenpäin. Vuonna 2001 tarkistetussa Luxemburgin vakausohjelmassa esitetyt julkisen talouden ennusteet vastaavat siten vakaus- ja kasvusopimuksen vaatimuksia, koska julkisen talouden kokonaisrahoitusasema pysyy lähellä tasapainoa tai ylijäämäisenä koko ohjelmakauden ajan.

Neuvosto toteaa, että valtion juoksevat menot kasvoivat vuonna 2001 edelleen nopeasti ja niiden kasvun odotetaan kiihtyvän 10,5 prosenttiin vuonna 2002 eli nopeammaksi kuin julkisen talouden kokonaismenojen kasvun. Vaikka Luxemburgin julkinen talous on äärimmäisen vakaa, juoksevien menojen jäykkyys, joka tunnustetaan myös tarkistetussa vakausohjelmassa, voi olla riskitekijä, jos kasvu hidastuu merkittävästi keskipitkällä aikavälillä.

Neuvosto suhtautuu myönteisesti valtion menojen suuntaamiseen jatkuvasti investointeihin, joilla pyritään parantamaan infrastruktuuria ja toiminnan teknologista tasoa sekä inhimillistä pääomaa; se pitää myös tervetulleena verotaakan keventämistä verouudistuksella samalla kun julkisen talouden rahoitusasema pidetään vakaana.

Neuvosto katsoo, että Luxemburg pystyy hyvin vastaamaan väestön ikääntymisestä julkiselle taloudelle aiheutuviin seuraamuksiin; valmius mukauttaa politiikkaa kehityksen poiketessa ennustetusta on kuitenkin tarpeen. Neuvosto panee merkille Luxemburgin julkisen velan erittäin alhaisen tason suhteessa BKT:hen, mikä johtuu terveestä julkisesta taloudesta ja julkisen talouden useita vuosia kestäneestä ylijäämästä.

(1) EYVL L 209, 2.8.1997.